CCCV.  Ad Hugonem Praemonstratensem abbatem.   (Anno 1138, Mart. 21.) [LE PAIGE,  Bibliotheca Praem.,  p. 421.]
INNOCENTIUS episcopus, servus servorum Dei, dilelectis filiis HUGONI Praemonstratae Ecclesiae, et aliis ejusdem professionis abbatibus et religiosis viris, salutem et apostolicam benedictionem.
Quemadmodum ea quae semel a Deo dicata sunt, ad usus saeculares redire non possunt, ita qui se Deo in locis vestris servire voverunt, atque seipsos professionis vinculo se astrinxerunt, ad alia loca sine licentia praelati sui transire non possunt. Nulli ergo episcopo, abbati vel priori liceat professos vestros canonicos sive conversos, absque libera licentia praelati sui suscipere. Et idipsum auctoritate apostolica prohibemus, ne quis attentet professionis vestrae aliquos vobis invitis ausu temerario retinere. Praeterea vobis potestatem attribuimus fugitivos vestros usque dum redeuntes satisfaciant, excommunicationis sententia innodare. Datum Laterani XII Kalendas Aprilis.